Her ber Balotelli kritikerne holde kjeft
ARTIKKELEN ER OVER FIRE ÅR GAMMEL Balotelli ble hentet til Liverpool som en nødløsning etter at supermåljegeren Luis Suáez forlot klubben til fordel for Barcelona. Suárez scoret hele 82 mål på 133 kamper for Liverpool. Balotelli derimot, har scoret fire mål for sin nye klubb siden overgangen i fjor sommer. Det hviler derfor et enormt press på spissen. Nå svarer italieneren med å henvende seg til kritikerne på sin private Instagram-profil. I en video som ble lagt ut tirsdag kveld, sier han følgende: «Kjenner du meg? Har du noen gang snakket med meg, personlig? Vet du hva jeg har vært gjennom i livet mitt? Om du bare har sett meg på fotballbanen, så hold kjeft!». Balotelli har 2,4 millioner følgere på Instagram. 117.000 hadde klikket at de liker videoen, 19 timer etter at den ble lagt ut. Under videosnutten har han skrevet: «For dere som dømmer lett uten å vite noe om andre. God natt. #jeggjørsomjegvil-huskdet!» .Øyvind Alsaker er fotballkommentator på TV2 og Liverpool-supporter. Han mener Balotelli var en nødvendig gambling, som ikke har levert, for Liverpool i fjor. - Vi skulle ønske vi kjente hans følelser, verdier og private humør, men vi kjenner ham bare som fotballspiller. Og der er han i mørket akkurat nå. Dersom man skal lese videoen i konteksten som fotballspilleren Balotelli befinner seg i nå, så blir en slik video lett å tolke som en desperat handling fra en desperat mann, sier Alsaker til VG. Italieneren har scoret ett eneste mål i Premier League. Det kom i kampen mot Tottenham 10. februar. Balotelli avgjorde kampen med 3-2-scoringen. Balotelli har bare spilt åtte kamper for Liverpool fra start. -Liverpool er mye svakere med Balotelli på banen enn uten. Det er trist for det som var det nærmeste de kom en stjernesignering, sier Alsaker.24-åringen har hatt en egen evne til å havne i trøbbel. Sommeren 2010 måtte han svare for politiet etter å ha fyrt av en lekepistol fra en bil i Milano. I oktober samme år kjørte han sammen med broren Enock inn i et kvinnefengsel i Brescia. De ble stoppet av fengselsbetjentene og avhørt i en halvtime. I mars 2011 kastet han dartpiler etter Manchester Citys ungdomsspillere, fordi han «kjedet seg». I oktober 2011 forsøkte Balotelli og vennene hans å sende fyrverkeri gjennom baderomsvinduet. Det endte med at millionkåken han leide av en forretningsmann i Manchester tok fyr. Regningen kom på rundt 3,6 millioner kroner. Alsaker mener det er flere grunner til at Balotelli også sliter på fotballbanen. - Han mangler høyenergi-dimensjonen mange har. Han skruer seg på og av i lange perioder. Han skjønner ikke hvor han skal løpe, han skjønner ikke hvor han skal være. Han mangler mye. Han har et snev av det håpløse og elendige, sier Alsaker og legger til: - Men så kan han plutselig stå feilvendt, vippe ballen og skyte, da er det «wow».Alsaker håper Balotelli klarer å snu den dårlige trenden, men han er usikker. - Han er på ett sted med mye kjærlighet. Fansen vil at han skal lykkes. Det er ingen som buer mot ham når han kommer ut på «The Kop». Han burde lagt vekk det Instagramgreiene og ha fokus på å lykkes, sier Alsaker. Søndag er det toppkamp mellom Liverpool og Manchester United på Anfield. Manchester United er nummer fire på tabellen, to poeng foran Liverpool.
Mario Balotelli (24) sliter stort i Liverpool. Nå har spissen spilt inn en følelsesladd video hvor han ber alle som ikke kjenner ham om å holde kjeft.